**FELHÍVÁS**

A NEMZETI FELSŐOKTATÁSI ÖSZTÖNDÍJ 2017/2018. TANÉVI PÁLYÁZATÁRA

A nemzeti felsőoktatási ösztöndíj adományozására vonatkozó szabályok – az Nftv. valamint a felsőoktatásban részt vevő hallgatók juttatásairól az általuk fizetendő egyes térítésekről szóló 51/2007. (III.26.) Korm. rendelet alapján (a továbbiakban: Kormányrendelet) – a 2017/2018. tanévben változatlanok; a Kormányrendelet ezen ösztöndíjra vonatkozó részének módosításáig a „köztársasági ösztöndíj” elnevezés helyett az Nftv. rendelkezéseinek megfelelően „nemzeti felsőoktatási ösztöndíj” értendő.

1. Nemzeti felsőoktatási ösztöndíjra az intézmény azon államilag támogatott (ösztöndíjas, részösztöndíjas) illetve költségtérítéses (önköltséges), teljes idejű (nappali tagozatos) alapképzésben, mesterképzésben illetve osztatlan képzésben részt vevő hallgatói pályázhatnak, akik a jelenlegi vagy korábbi tanulmányaik során legalább két félévre bejelentkeztek és legalább 55 kreditet szereztek.

2. Az ösztöndíj egy teljes tanévre, azaz 10 hónapra szól, összege 40 000 Ft havonta.

3. A 2017/2018. tanévre elnyert ösztöndíj csak a 2017/2018. tanévben folyósítható.

4. Amennyiben a hallgató – a képzési időnek megfelelően – páratlan tanulmányi félévben (tehát a 2017/2018. tanév első félévének végén) fejezi be tanulmányait, abban az esetben jogosult továbbra is az ösztöndíjra, ha tanulmányait a következő félévben (tehát a 2017/2018. tanév második félévében) folytatja.

5. Amennyiben a hallgató hallgatói jogviszonya az Nftv. 59. § (1) bekezdésében meghatározottak szerint megszűnik vagy szünetel – kivéve az előző pontban meghatározott esetben –, számára a nemzeti felsőoktatási ösztöndíj tovább nem folyósítható.

Nem szűnik meg azonban az alapképzésben részt vevő hallgató hallgatói jogviszonya – az Nftv. 59. § (1) bekezdés d) pontjában foglaltak szerint –, ha az alapfokozat megszerzését követően a soron következő félévre mesterképzésre felvételt nyert (azaz az Nftv. alapján a nemzeti felsőoktatási ösztöndíjra való pályázási lehetőség folyamatos, valamennyi hallgatóra kiterjed, aki a pályázást követő szemeszterben – a folyósítás időszakában – felsőoktatási tanulmányait folytatni kívánja fokozatváltó hallgatóként).

6. Abban az esetben, ha a nemzeti felsőoktatási ösztöndíjra pályázó, de elutasított hallgató a fenti feltételek és az intézményi keretszám alapján érdemes és jogosult az ösztöndíjra, de intézményi eljárási hiba folytán nem nyerte el azt, és e tény jogorvoslati eljárás keretében megállapítható, az oktatásért felelős miniszter – az intézmény hallgatói előirányzatának vagy saját bevétele terhére – jogosult ezen hallgató részére nemzeti felsőoktatási ösztöndíjat adományozni a felsőoktatási intézmény kezdeményezése alapján.

7. A nemzeti felsőoktatási ösztöndíjat lenyert hallgató nem zárható ki a tanulmányi ösztöndíj támogatásból.

A beadás módja:

**A pályázatot 1 példányban kell leadni 2017. július 5-ig a Gépészmérnöki Kar Dékáni Hivatalába (Aula). A késve érkező vagy a Kar megkerülésével beküldött egyéni pályázatok nem kerülnek elbírálásra.**

Hiánypótlásra a leadási határidőt követően öt munkanap áll rendelkezésre

1. A pályázatnak tartalmaznia kell:

* az emberi erőforrás miniszternek írott kérelmező levelet,
* kitöltött pályázati lapot (letölthető a www. gek.szie.hu honlapon a Tanulmányi fájlok/Nemzeti Felsőoktatási Ösztöndíj),
* a pályázó előző két aktív lezárt félévi tanulmányi eredményének a Tanulmányi Hivatal által hitelesített index-másolatát vagy Neptun kivonatát,
* a hallgató nyelvismeretét igazoló dokumentum másolatát,
* a szakmai és tudományos tevékenységek rövid ismertetését a referenciát nyújtó személy ajánlásával,
  + a szakmai és tudományos publikációk rövid ismertetését, megjelenésük idejét és helyét, valamint első lapjának másolatát, a hallgató által végzett egyéb tevékenységek ismertetését, igazolását.

Felhívom figyelmét, hogy korábbi nyertes pályázók az előző évben már pontot kapott tevékenységre e pályázatban pontot nem kaphatnak.

***A pályázatot a hallgatók a saját karuk Dékáni Hivatalába nyújthatják be egy példányban.***

**Benyújtási határidő: 2017. július 5.**